Parys-saak: Landdros waarsku staatBoeta van der Westhuizen (links), Johan Cilliers sr., Johan Cilliers jr., Anton Loggenberg en kapt. Henk Prinsloo Vrydag in die Parys-landdroshof. Foto: Nico Strydom Die verrigtinge Vrydag in die Parys-landdroshof waar vyf beskuldigdes verskyn het in verband met die moord op twee vermeende plaasaanvallers, was binne ŉ halfuur verby. Kapt. Henk Prinsloo, Boeta van der Westhuizen, Anton Loggenberg, Johan Cilliers sr. en sy seun, Johan Cilliers jr., het saam op ŉ aanklag van moord verskyn. Die staat en die beskudigdes se regsverteenwoordigers het ooreengekom dat die saak uitgestel word om die staat kans te gee om sy ondersoek af te handel. Die staat het aangevoer dat hy steeds wag op uitslae van DNS-toetse, asook ontledings van die beskuldigdes se selfone. Hy het ook gesê dat sommige betrokkenes se verklarings nog afgeneem moet word. Landdros Leshni Pillay het die versoek om uitstel toegestaan. Pillay het die staat geroskam oor sy ondersoek steeds nie afgehandel is nie en het die staatsaanklaer herinner dat hulle tydens die beskuldigdes se vorige hofverskyning ŉ maand gelede ook nie voorbereid was nie. Sy het beklemtoon dat die beskuldigdes teregstaan op ŉ ernstige aanklag en het aan die staat gesê indien sy ondersoek met die volgende hofverskyning nie afgehandel is nie, sal sy die nodige stappe doen. Betogers buite die hof. Foto: Nico Strydom Al vyf beskuldigdes se borgtog is verleng en hulle sal op 15 April weer in die hof verskyn. Buite die hof het drie groepe, onderskeidelik lede van die ANC, lede van die EFF en ŉ handjie vol mense in ‘n ander groep, betoog. Die onderskeie groepe is met rolle lemmetjiesdraad van mekaar afgesper en daar was deurentyd ŉ streng polisieteenwoordigheid. Die groepe van die ANC en EFF het plakkate omhoog gehou waarin hulle hul teen rassisme uitgespreek het, terwyl die ander groepie die vierkleur-vlag gewaai het. Die ANC-betogers het weer die omstrede ‘Kill the Boer, kill the farmer’-lied voor die hof gesing. Lees alle vorige berigte oor die saak op Maroela Media.